Staatskaping: Kommissie onbepaald uitgestel | Netwerk24
Deur Jana Breytenbach 11 September 2018 15:33
Die kommissie van ondersoek oor staatskaping is Dinsdag tot verdere kennisgewing uitgestel, het eerw. Mbuyiselo Stemela, woordvoerder van die kommissie, gesê.
Die verhoor sou Woensdagoggend om 10:00 hervat het.
“Die kommissie sal Woensdagoggend ’n verklaring uitstuur om die program vir die toekoms te bevestig,” het Stemela in die verklaring gesê.
Hy wou nie sê waarom die verhoor uitgestel is nie.
Maandag het Duduzane Zuma aansoek gedoen sodat hy ook in die verhoor kan getuig nadat hy voorheen daarteen vasgeskop het.
Zuma jr. se regsverteenwoordiger het Maandag in ’n brief gesê Zuma jr. wil sy weergawe gee van die gebeure waaroor Mcebisi Jonas, voormalige adjunkminister van finansies, getuig het. Hy wil Jonas ook onder kruisverhoor neem.
Regter Raymond Zondo, voorsitter van die kommissie, het gesê hy sal Donderdag uitspraak lewer oor versoeke van diegene wat getuies wil kruisondervra.
Stemela het gesê dié uitspraak sal deel wees van die toekomsplanne vir die kommissie.
Meer oor: Duduzane Zuma | Mbuyiselo Stemela | Mcebisi Jonas | Staatskaping | Zondo-Kommissie
Guptas ‘arrogant in weelde in Doebai’